Die Slag van Vittorio Veneto (ook bekend as die Derde Piaveslag) was 'n veldslag wat van 24 Oktober 1918 tot 3 November 1918 by Vittorio Veneto, provinsie Treviso op die Italiaans-Oostenrykse frontlinie plaasgevind het. Dit was die laaste groot veldslag van die Groot Oorlog op Italiaanse bodem waarin Italië en sy geallieerdes 'n oorwinning teen Oostenryks-Hongaarse magte behaal het. 'n Wapenstilstandooreenkoms is in die Villa Giusti naby Padua gesluit. Ter geleentheid van die 20ste herdenking van die Slag van Vittorio Veneto is in 1938 'n museum in die stad ingerig, die Museo della Battaglia di Vittorio Veneto. Dit huisves 'n versameling items wat verband hou met die veldslag in 1918.